FÆLLES AKTION af 17. december 1996 vedtaget af Rådet på grundlag af artikel K.3 i traktaten om Den Europæiske Union, vedrørende indbyrdes tilnærmelse af Den Europæiske Unions medlemsstaters lovgivning og praksis med henblik på bekæmpelse af narkotikamisbrug samt forebyggelse og bekæmpelse af ulovlig narkotikahandel (96/750/RIA)

RÅDET FOR DEN EUROPÆISKE UNION -

som henviser til traktaten om Den Europæiske Union, særlig artikel K.1, nr. 4, og K.3, stk. 2, andet led, litra b),

som henviser til Frankrigs initiativ,

som erindrer om, at Det Europæiske Råd i Cannes den 26. og 27. juni 1995 godkendte arbejdet med Den Europæiske Unions handlingsplan for narkotikabekæmpelse (1995-1999) og erkendte, at det er nødvendigt med en integreret løsning på området;

som erindrer om, at Det Europæiske Råd i Madrid den 15. og 16. december 1995 godkendte rapporten fra Gruppen af Narkotikaeksperter; en del af rapportens 66 forslag er allerede omsat i praktiske og koordinerede aktiviteter inden for Den Europæiske Union i overensstemmelse med Det Europæiske Råds mandat;

som erindrer om, at Det Europæiske Råd opfordrede det italienske og det irske formandskab til i samråd med medlemsstaterne, Kommissionen, Europols Narkotikaenhed og Det Europæiske Overvågningscenter for Narkotika og Narkotikamisbrug at udarbejde et handlingsprogram, hvormed der tages hensyn til nævnte rapport; handlingsprogrammet skal forelægges for Det Europæiske Råd i Dublin den 13. og 14. december 1996;

som tager i betragtning, at Det Europæiske Råd i Firenze den 21. og 22. juni 1996 understregede, at det er overordentlig vigtigt at styrke samarbejdet mellem medlemsstaterne med hensyn til narkotikabekæmpelse;

som tager i betragtning, at samme Europæiske Råd gentog, at det er vigtigt hurtigt at afslutte undersøgelsen om, i hvilket omfang en harmonisering af medlemsstaternes lovgivning vil kunne bidrage til at reducere misbruget af og den ulovlige handel med narkotika;

som noterer sig den rapport om harmonisering af medlemsstaternes narkotikalovgivning, som Det Europæiske Råd i Madrid og Firenze anmodede om;

som erindrer om det irske formandskabs prioritering af narkotikabekæmpelsen og om de initiativer, der er taget på grundlag af mandaterne fra Det Europæiske Råd i Madrid og Firenze for at give den et konkret indhold, navnlig Rådets resolution om strafudmåling i grove tilfælde af ulovlig narkotikahandel;

som tager i betragtning, at medlemsstaterne opfylder deres forpligtelser i henhold til FN's konventioner fra 1961, 1971 og 1988, og at de vil undersøge, hvordan de kan sikre, at disse konventioner overholdes strengt, bl.a. ved at hjælpe tredjelandene med at overholde deres forpligtelser;

som tager i betragtning, at medlemsstaterne bekræfter, at de er fast besluttet på i fællesskab at sætte en stopper for den ulovlige narkotikahandel for at beskytte deres samfund mod de ødelæggende virkninger heraf; samtidig vil de bekæmpe de andre egentlige årsager til narkotikaproblemet, navnlig den ulovlige efterspørgsel efter stoffer og de enorme fortjenester på narkotikahandel; en indbyrdes tilnærmelse af lovgivninger og praksis for at opnå et mere effektivt samarbejde vil kunne bidrage positivt hertil;

som noterer sig det memorandum om en europæisk social model, som Frankrig forelagde på Det Europæiske Råd i Torino den 29. marts 1996, og hvori der slås til lyd for en harmonisering af de nationale lovgivninger vedrørende narkotikabekæmpelse;

som tager hensyn til de risici, der er knyttet til udviklingen af syntetisk narkotika;

som tager i betragtning, at det i Rådets og Kommissionens rapport om harmonisering, der er udarbejdet efter ovennævnte mandater, erkendes, at syntetisk narkotika er et område, hvor rapporten i højeste grad kan finde praktisk anvendelse;

som tager i betragtning, at så længe der ikke har fundet nogen harmonisering sted på lovgivningsområdet, vil indbyrdes kompatible metoder gøre det muligt at styrke det europæiske samarbejde om bekæmpelse af narkotikamisbrug samt forebyggelse og bekæmpelse af ulovlig handel med narkotika;

som tager i betragtning, at et udbygget europæisk og internationalt samarbejde mellem politi, toldmyndigheder og retsinstanser vil bidrage til en mere effektiv bekæmpelse af den ulovlige narkotikahandel;

som tager i betragtning, at bekæmpelsen af narkotikahandelen skal gå hånd i hånd med en aktiv politik vedrørende forebyggelse, behandling og rehabilitering af narkotikamisbrugere;

som noterer sig EF-handlingsprogrammet vedrørende forebyggelse af narkotikamisbrug og navnlig de femten prioriterede aktioner, der er omhandlet deri;

som tager i betragtning, at bestemmelserne i denne fælles aktion ikke er til hinder for det generelle princip om, at en medlemsstat kan opretholde eller skærpe sin nationale politik for narkotikabekæmpelse på sit område;

som tager hensyn til Fællesskabets beføjelser -

HAR VEDTAGET FØLGENDE FÆLLES AKTION:

Artikel 1

Medlemsstaterne forpligter sig til at arbejde tæt sammen for at bekæmpe narkotikamisbrug og bestræber sig på at tilnærme deres lovgivninger til hinanden for at gøre dem indbyrdes forenelige, i det omfang det er nødvendigt for at forebygge og bekæmpe ulovlig narkotikahandel i Den Europæiske Union.

Artikel 2

Medlemsstaterne bestræber sig på at gøre den praksis, der anvendes af deres politi, toldvæsen og retsvæsen, mere forenelig landene imellem, således at der kan ske en styrkelse af det europæiske samarbejde om forebyggelse og bekæmpelse af ulovlig narkotikahandel i Den Europæiske Union.

Artikel 3

Medlemsstaterne forpligter sig til at bekæmpe den ulovlige handel med narkotika og psykotrope stoffer inden for Fællesskabet, herunder »narkoturismen«.

Artikel 4

Medlemsstaterne sørger for, at sanktionerne for grove lovovertrædelser, når det gælder narkotikahandel, hører til blandt de strengeste straffe, som i deres retssystem idømmes for forbrydelser af tilsvarende grovhed.

Artikel 5

Medlemsstaterne bestræber sig på i det nødvendige omfang at udarbejde overensstemmende lovgivninger med henblik på at indhente forsinkelser eller udfylde huller i lovgivningen vedrørende syntetisk narkotika. De skal i særdeleshed fremme indførelsen af en ordning for hurtig underretning, således at disse stoffer kan identificeres som stoffer, der skal forbydes, så snart de dukker op i en af medlemsstaterne.

Artikel 6

Med forbehold af Fællesskabets beføjelser forpligter medlemsstaterne sig til at træffe de foranstaltninger, der er nødvendige med henblik på en konkret udvidelse af det praktiske samarbejde mellem politi, told- og retlige myndigheder om bekæmpelse af narkotikamisbrug samt forebyggelse og bekæmpelse af ulovlig narkotikahandel.

Artikel 7

Medlemsstaterne påser, at deres forpligtelser i henhold til De Forenede Nationers konventioner vedrørende narkotika og psykotrope stoffer af 1961, 1971 og 1988 opfyldes strengt og effektivt.

Artikel 8

Medlemsstaterne forpligter sig til at træffe de mest hensigtsmæssige foranstaltninger for at bekæmpe ulovlig dyrkning af narkotiske planter, som indeholder virksomme stoffer med narkotiske egenskaber.

Artikel 9

Medlemsstaterne forpligter sig til, under overholdelse af deres forfatningsmæssige principper og grundlæggende retsprincipper, at betragte enhver form for adfærd, hvorved andre med forsæt opfordres til eller offentligt bringes til ulovlig brug eller fremstilling af narkotika, som en strafbar handling. De skal især være opmærksomme på brugen af databaser, navnlig Internet.

Artikel 10

Intet i denne fælles aktion er til hinder for, at en medlemsstat under overholdelse af sine internationale forpligtelser på sit område bibeholder eller indfører enhver form for supplerende foranstaltning, som den måtte finde passende for at bekæmpe narkotikamisbrug samt forebygge og bekæmpe ulovlig narkotikahandel.

Artikel 11

Medlemsstaternes regeringer forpligter sig til at træffe alle relevante foranstaltninger med henblik på at iværksætte denne fælles aktion straks efter vedtagelsen.

Formandskabet aflægger hvert år beretning til Rådet om gennemførelsen af denne fælles aktion.

Artikel 12

Denne fælles aktion træder i kraft på vedtagelsesdatoen.

Artikel 13

Denne fælles aktion offentliggøres i Tidende.

Udfærdiget i Bruxelles, den 17. december 1996.

På Rådets vegne

I. YATES

Formand